《韶石歌韶州陈使君席上赋》
清代·陈恭尹

韶石之山双阙开，拔地千仞俱崔嵬。箫韶一奏三千载，至今凤鸟犹能来。

韶阳太守须如戟，夜燕三城集嘉客。东西南北多俊人，文采翩然皆五色。

况君得姓自有妫，当年曾卜凤于飞。和鸣嗈嗈叶律吕，紫庭阿阁增光辉。

九成台下薰风至，郡人重见无为治。君不闻三十六峰之石击拊有遗音，又何必六像九包始为瑞。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。